Številka: 6036-236/2020/266

Datuma: 1. 4. 2021

Na podlagi tretjega odstavka 30. člena Zakona o poklicnem in strokovnem izobraževanju (Uradni list RS, št. [79/06](http://www.uradni-list.si/1/objava.jsp?sop=2006-01-3449), [68/17](http://www.uradni-list.si/1/objava.jsp?sop=2017-01-3194) in [46/19](http://www.uradni-list.si/1/objava.jsp?sop=2019-01-2179)) in prvega odstavka 15. člena Zakona o gimnazijah (Uradni list RS, št. [1/07](http://www.uradni-list.si/1/objava.jsp?sop=2007-01-0002) – uradno prečiščeno besedilo, [68/17](http://www.uradni-list.si/1/objava.jsp?sop=2017-01-3193), [6/18](http://www.uradni-list.si/1/objava.jsp?sop=2018-01-0222) – ZIO-1 in [46/19](http://www.uradni-list.si/1/objava.jsp?sop=2019-01-2180)) ter v povezavi z deveto točko prvega odstavka 105. člena Zakona o začasnih ukrepih za omilitev in odpravo posledic COVID-19 (Uradni list RS, št. 152/20 in 175/20 – ZIUOPDVE) ministrica za izobraževanje, znanost in šport sprejme

**SKLEP**

**o spremembi Sklepa o merilih za izbiro kandidatov v primeru omejitve vpisa v programe srednjega poklicnega izobraževanja, srednjega strokovnega in tehniškega izobraževanja ter gimnazij, št. 6035-118/2008 z dne 1. julija 2008**

**I. točka**

V 4. točki Sklepa o merilih za izbiro kandidatov v primeru omejitve vpisa v programe srednjega poklicnega izobraževanja, srednjega strokovnega in tehniškega izobraževanja ter gimnazij, št. 6035-118/2008 z dne 1. julija 2008 se prvi odstavek spremeni tako, da se glasi:

»Če se v prvem oziroma drugem krogu izbirnega postopka na posamezni šoli v posameznem izobraževalnem programu na spodnji meji razvrsti več kandidatov z istim številom točk iz ocen obveznih predmetov v 7., 8. in 9. razredu, se izbira med kandidati opravi na podlagi točk, pridobljenih iz zaključnih ocen v 7., 8. in 9. razredu osnovne šole pri predmetih slovenščina (italijanščina oziroma madžarščina kot materni jezik), matematika in prvi tuj jezik. Z učnim uspehom pri teh predmetih lahko kandidat dobi največ 45 točk.«.

Drugi odstavek se črta.

Dosedanja tretji in četrti odstavek postaneta drugi in tretji odstavek.

**II. točka**

Ta sklep, ki se objavi na spletnih straneh Ministrstva za izobraževanje, znanost in šport, začne veljati z dnem izdaje in velja do 31. 8. 2021.

prof. dr. Simona Kustec

ministrica

**OBRAZLOŽITEV:**

V postopku vpisa kandidatov v srednje šole se v primeru omejitve vpisa upošteva Sklep o merilih za izbiro kandidatov v primeru omejitve vpisa v programe srednjega poklicnega, srednjega strokovnega in tehniškega izobraževanja ter gimnazij iz leta 2008. Ta določa, da se pri omejitvi vpisa kandidati izbirajo na podlagi razvrstitve z uporabo točk iz zaključenih ocen obveznih predmetov zadnje triade osnovne šole. Poleg tega pa sklep iz leta 2008 tudi določa, če se na spodnji meji razvrsti več kandidatov z istim številom točk iz ocen, se izbira med njimi nato opravi na podlagi točk, doseženih na nacionalnih preizkusih znanja iz slovenščine (oziroma madžarščine ali italijanščine kot maternega jezika) in matematike. Ker je zaradi situacije v državi in razglasitve pandemije sprejeta odločitev, da se nacionalno preverjanje znanja na osnovnih šolah za učence 9. razredov sicer v tem šolskem letu 2020/2021 izvede, vendar pa se dosežki na nacionalnem preverjanju znanja ne upoštevajo pri vpisu v srednjo šolo za šolsko leto 2021/2022, se navedeni sklep o merilih iz leta 2008 v tem delu popravlja oziroma spreminja.

Sprememba sklepa se tako nanaša na to, da v primeru, če se na spodnji meji razvrsti več kandidatov z istim številom točk iz ocen vseh obveznih predmetov zadnje triade osnovne šole, se izbira med njimi namesto uporabe točk, doseženih na nacionalnem preverjanju znanja, opravi na podlagi uporabe seštevka točk, pridobljenih iz zaključnih ocen iz 7., 8. in 9. razreda osnovne šole pri predmetih slovenščina (italijanščina oziroma madžarščina kot materni jezik), matematika in prvi tuj jezik. Z učnim uspehom pri teh predmetih lahko kandidat dobi največ 45 točk.